Kui Helena oli 8-aastane, sai tema ema isa, A. M. Fadejev kuberneri koha Saraatovi maakonnas Volga ääres. Mõne aja pärast kolis pere Saraatovisse vanavanemate juurde, kus 1840. aastal sündis Helenale ja Verale vend Leonid. Pereema oli juba pikka aega põdenud kopsuhaigust. Kuna ta ka Saraatovis ei saanud oma haigusele abi, kolis ta tagasi mehe juurde Ukrainasse. Mõne aasta pärast koliti Odessasse ja seal suri 28-aastane Helena von Hahn. Peagi selle  järel asusid 11-aastane Helena, 7-aastane Vera ja 2-aastane Leonid Saraatovi lagedasse steppi vanavanemate juurde. Nüüd sai Helena Petrovna Fadejevist, kes oli sünnilt vürstinna Dolgoruki, tähtsaim mõjutaja Helena elus. Vürstinna Dolgoruki oli suhteliselt kuulus Euroopa teadlaste hulgas, Ta oli arheolog ja loodusteadlane, rääkis viit keelt, tegeles geoloogiaga ja pidas eramuuseumit. Maja, milles nad Saraatovis elasid, oli suur lossitaoline mõis, mille suurte hallide seinte peal rippusid pikad read  Fadejevite ja Dolgorukide portreid.